**1ο κείμενο «Τι χρειάζεται η σύγχρονη εκπαίδευση;»**

Χαρά για μάθηση ή συλλογή πτυχίων; Καλλιέργεια ατομικών δεξιοτήτων ή εξομοίωση όλων; Ευελιξία, κινητικότητα, δημιουργία δυνατών προσωπικοτήτων ή παπαγαλάκια και άνευροι πτυχιούχοι; […] Γιατί το σχολείο σήμερα δεν είναι μαθητοκεντρικό και ποιος φοβάται την ουσιαστική, βαθιά καλλιέργεια και την κριτική σκέψη; Το εκπαιδευτικό σύστημα πρέπει να προσαρμοστεί στη σημερινή εποχή. Οι μαθητές, το κέντρο κάθε προσπάθειας στην εκπαίδευση, πρέπει να προετοιμάζονται για τον κόσμο, για τον διεθνή ανταγωνισμό, όχι για το στενό ελληνικό χώρο. Τα βασικά στοιχεία που πρέπει να αποκομίζει ο μαθητής μέσα από το σχολείο είναι η ικανότητα για κριτική σκέψη, η συγκέντρωση πληροφοριών από πολλές πηγές, η αξιολόγηση των πηγών, η σύνθεση. Η μάθηση να εστιάζει στον τρόπο μάθησης για έναν κόσμο που συνεχώς αλλάζει και όχι στην αποστήθιση πληροφοριών. Να μην χανόμαστε σε επουσιώδη πράγματα και να χάνονται οι καλές προθέσεις. Να εμβαθύνουμε στην ελληνική γλώσσα, στην αρχαία ελληνική φιλοσοφία, στον Πλάτωνα και Αριστοτέλη, στην βαθιά ουσιαστική αγάπη για την χώρα μας που θα συνοδεύει τους νέους όταν βρίσκονται έξω από τα σύνορά της. Το εκπαιδευτικό σύστημα οφείλει να είναι μαθητοκεντρικό, το αντίθετο από αυτό που είναι σήμερα το ελληνικό σχολείο. Σημαντικός ο ρόλος του καθηγητή στην τάξη, η πηγή έμπνευσης, να διευκολύνει τη διαδικασία μάθησης. Για να το επιτύχουμε είναι απαραίτητο ο καθηγητής να έχει τη δυνατότητα να αποδώσει ό,τι καλύτερο μπορεί, να παρέχουμε ένα περιβάλλον δημιουργικό, ελεύθερο, ένα ουσιαστικό ακαδημαϊκό περιβάλλον. Χρειάζεται ελευθερία στο που να δίνει έμφαση στην ύλη και στον τρόπο διδασκαλίας της. Να έχει ευκαιρίες να εκπαιδευτεί για ένα διαφορετικό σχολείο, να είναι καινοτόμος και να αξιοποιεί με τον καλύτερο τρόπο τα μέσα που έχει στη διάθεσή του. Να έχει την ευθύνη και να λογοδοτεί για τα αποτελέσματά του. Θα μπορούσε επίσης να εξοικονομηθεί χρόνος κατά τη διάρκεια του σχολικού προγράμματος αν η πολιτεία ενίσχυε το πρόγραμμα και το περιεχόμενο της διδασκαλίας ξένων γλωσσών πιστοποιώντας τη γνώση τους με τίτλο επάρκειας και υλοποιώντας με σωστό σχεδιασμό καλλιτεχνικές και αθλητικές δραστηριότητες απαλλάσσοντας τους μαθητές από επιπλέον κούραση και δέσμευση χρόνου. Τέλος μέσα από τα σύγχρονα εκπαιδευτικά συστήματα προάγεται η τεχνοκρατική εκπαίδευση σε βάρος της ανθρωπιστικής παιδείας. Λείπουν σήμερα τα θετικά πρότυπα από τα παιδιά. Χρειάζεται συστηματικά και όχι περιστασιακά να διδάσκονται οι αξίες, να επιδιώκεται η συνειδητή εφαρμογή τους από τη μικρή ηλικία μέχρι αυτές να αποτελέσουν τρόπο ζωής. Μόνο έτσι θα αντιμετωπίσουν την άκρατη ισοπέδωση της σημερινής κοινωνίας. Μαριαλένα Σπυροπούλου, Καθημερινή, 14-04-2015

2ο κείμενο «Το σχολείο των ονείρων μου»

Το κείμενο είναι απόσπασμα από το δοκίμιο της Μαριλένας, μαθήτριας από το Δ1 του Μουσικού Σχολείου Ρόδου, η οποία συμμετείχε στο διαγωνισμό μαθητικού δοκιμίου που διοργάνωσε το 3ο Λύκειο Νέας Φιλαδέλφειας εις μνήμην του Μίλτου Κουντουρά με θέμα «Το σχολείο των ονείρων σας».

«I have a dream» είπε ο Μάρτιν Λούθερ Κινγκ στον πιο γνωστό λόγο που έχει ακουστεί ποτέ, είπαν και οι ABBA σε ένα από τα πιο όμορφα τραγούδια τους. Όλοι τους είπαν αυτήν την τόσο εύηχη φράση, που στα ελληνικά είναι «Έχω ένα όνειρο», αναφερόμενοι σε έναν κόσμο ιδανικό, χωρίς διακρίσεις και ρατσιστικές συμπεριφορές. Πώς όμως μπορεί να γίνει; Φυσικά μέσα από το σχολείο! Έτσι και εγώ ως παιδί έχω το δικό μου όνειρο, να δημιουργήσω ένα σχολείο μαγικό, φανταστικό, ονειρικό. Πώς είναι, όμως, ένα τέτοιο σχολείο; Όλα ξεκινούν από τον περιβάλλοντα χώρο. Ένα κτήριο βγαλμένο από ένα παραμύθι, μέσα στην εξοχή, πλημμυρισμένο από τα αρώματα των λουλουδιών που ενώνονται με τις μουσικές ευωδίες του Βιβάλντι, τις γλυκές μουσικές γεύσεις του Μότσαρτ και τους αρμονικούς πίνακες του Μάνου Χατζιδάκι. Ένα παλάτι μέσα στο οποίο τα παιδιά θα μαθαίνουν φυσική όχι διαβάζοντας ένα βιβλίο στριμωγμένα στα κρύα και άψυχα θρανία των τάξεων, αλλά μέσα σε ένα υπερσύγχρονο εργαστήριο με υπολογιστές, πίνακες και πολλά εργαλεία για να πραγματοποιούν σε πράξη κάθε τους άσκηση. Εκεί όπου οι καθηγητές δεν μαθαίνουν στα παιδιά να παπαγαλίζουν, αλλά τους μαθαίνουν να σκέφτονται, να αναπτύσσουν κριτική σκέψη έτσι ώστε κανένας να μην μπορέσει ποτέ να τους εκμεταλλευτεί. Αυτό το σχολείο είναι ένα σχολείο που μπορεί να προσφέρει τα πάντα στους μαθητές του, αρκεί να το διεκδικήσουν. Σε αυτό θα περιλαμβάνονται πολλές αίθουσες με τα καλύτερα μουσικά όργανα, για όσους θέλουν να διδαχτούν μουσική. Στο ίδιο σχολείο θα υπάρχουν γήπεδα για όσους αποκτούν ελευθερία τρέχοντας, παίζοντας ποδόσφαιρο και κολυμπώντας. Αυτό το σχολείο θα δείχνει στο κάθε παιδί τον δρόμο που του αρμόζει, το μονοπάτι στο οποίο μπορεί να μεγαλουργήσει. Χωρίς όμως αυτό να σημαίνει απαραίτητα επιτυχία στις πανελλαδικές εξετάσεις ή αριστείο στο τέλος της χρονιάς. Όταν λέμε ότι ένα σχολείο είναι καλό, συνήθως εννοούμε ότι έχει καλούς καθηγητές. Τι σημαίνει όμως αυτό; Καλός καθηγητής για εμένα είναι αυτός που εμπνέει τα παιδιά, που δεν είναι απόμακρος και δεν αφήνει τους μαθητές του ποτέ σε ησυχία, δεν τους αφήνει ποτέ να βαρεθούνε. Σωστός καθηγητής είναι εκείνος που αγαπάει τα παιδιά και νοιάζεται πραγματικά για αυτά. Είναι εκείνος που τους μαθαίνει να είναι δημιουργικοί, να βάζουν στόχους και να τους κατακτάνε, να αγαπάνε οτιδήποτε κάνουνε και να μην το βάζουν ποτέ κάτω, ό,τι κι αν συμβαίνει. Είναι εκείνος που δεν εκβιάζει τα παιδιά με τους βαθμούς, αλλά τους μαθαίνει πως οι βαθμοί δεν είναι τίποτα άλλο από απλά νούμερα τυπωμένα σε ένα χαρτί, είναι και εκείνος που τους μαθαίνει το σημαντικότερο από όλα: το τέλειο δεν υπάρχει και δεν θα υπάρξει ποτέ και ότι δεν αξίζει για κανέναν και για τίποτα να υποκύπτουμε στην μελαγχολία και να μην ζούμε τη ζωή έτσι όπως της αξίζει. Καλοί καθηγητές υπάρχουν σε κάθε άκρη της γης και είναι εκείνοι που δεν τους νοιάζει να προετοιμάσουν επιτυχόντες της ιατρικής, αλλά ευτυχισμένους και έτοιμους για την κοινωνία ανθρώπους.

**3ο κείμενο** «Πώς έγινα δάσκαλος»

Το παρακάτω κείμενο είναι απόσπασμα από το «Γράμμα σ’ ένα φίλο μου» που έγραψε ο Αλέξανδρος Δελμούζος το 1921. Εκεί παραθέτει τους λόγους που τον ώθησαν να γίνει δάσκαλος. […]

Κοίταζα τα περασμένα κι έβλεπα ένα παιδί ολοζώντανο με πηγαία ενδιαφέροντα άλλοτε να παίζει τρελά και άλλοτε ανήσυχο και ακούραστο να δοκιμάζει, να σκέπτεται, να συνδυάζει, να επιχειρεί, να συγκεντρώνεται ώρες και μέρες σε δικά του προβλήματα, να διψά τη γνώση και το φως. Και τώρα; Άκουα φιλοσοφία και άλλα μαθήματα στο ξένο πανεπιστήμιο, και όπου κατόρθωνα να συγκεντρωθώ και να προσέξω, τα καθηγητικά λόγια μού ξέφευγαν σαν να ήταν ιερογλυφικά σημεία. Και όμως είχα ζήσει παιδί ακόμα στο δικό μου κόσμο και με το δικό μου τρόπο, κάτι απ' αυτά που έφταναν τώρα στ’ αυτιά μου […] Κι έβλεπα τότε ξέχωρα από το δικό µου κόσµο ένα πελώριο και άδειο κτίριο, σωστό «νησί των νεκρών», αποκλεισµένο µε ψηλά, πυκνά και µαύρα κυπαρίσσια απ’ όλη τη ζωή. Ήταν το ελληνικό σχολείο και το γυµνάσιο, όπου είχα περάσει εφτά χρόνια, πέντε και έξι ώρες την ηµέρα. Αν από το δηµοτικό δε µου είχαν αποµείνει παρά ένα δυο σκηνές και µια θολή εικόνα, το νησί των νεκρών το ξαναζούσα ολόκληρο: Το παιδί του Παρνασσού ακούει Γεωγραφία. Ο σχολάρχης, µην µπορώντας να περπατήσει, καθόταν στην έδρα του µε µια βέργα µακριά. Ένας χάρτης κρεµόταν κοντά του στον πίνακα, κι εκεί φώναζε ένα ένα τα παιδιά µε ονόµατα ειδικά το καθένα: «κουτσουκέρα γίδα» (κατσίκα με σπασμένο κέρατο) ή «ρούσικο στιβάλι» (ρωσική μπότα) ή «καλαπόδι» και άλλα παρόµοια. Τα φώναζε να ειπούν και να δείξουν το µάθηµα. Αλίµονο αν ξεχνιόταν ένα ποτάµι της Αµερικής ή ο αριθµός των κατοίκων από κάποια πόλη της. Η βέργα έπεφτε βροχή µαζί µε τις βρισιές. Κι αυτό ήταν το µόνο που συγκέντρωνε την προσοχή όλων µας. Μόλις τελείωνε όµως και φώναζε για µάθηµα άλλο παιδί, γυρίζαµε αµέσως στη δουλειά µας. Άλλοι διάβαζαν κλεφτά κάτω από το θρανίο το παρακάτω, άλλοι παίζαµε µε κλωτσιές αθόρυβες, ώσπου να συγκεντρωθούµε πάλι µε νέο ξύλο και νέες βρισιές. Και συλλογιζόµουν τώρα τη Γεωγραφία που την είχα όλη µάθει απ’ έξω. κι έβρισκα µονάχα πλήθος αριθµούς και ατέλειωτα µπερδεµένα ονόµατα από ποταµούς, βουνά και πόλεις... […] Σ' αυτόν (τον σχολάρχη) ήµαστε αρνάκια- αρνάκια όµως που έτρεµαν και παπαγάλιζαν ή µάθαιναν το πολύ ορθογραφία και κάποια σύνταξη.

**ΘΕΜΑΤΑ**

Θέμα Α Να αποδώσετε περιληπτικά το απόσπασμα «Το εκπαιδευτικό σύστημα πρέπει… της σημερινής κοινωνίας» του 1ου κειμένου σε μία παράγραφο 80-90 λέξεων. (μονάδες 15)

Θέμα Β

Β1 α. Να επαληθεύσετε ή να διαψεύσετε σύμφωνα με το 1ο κείμενο τις παρακάτω προτάσεις γράφοντας στο τετράδιό σας, δίπλα στον αριθμό που αντιστοιχεί σε κάθε πρόταση τη λέξη Σωστό ή Λάθος:

I. Η εκπαίδευση οφείλει να συνδυάζει κριτική σκέψη και γνώσεις.

II. Το σύγχρονο σχολείο είναι μαθητοκεντρικό.

III. Στο σημερινό σχολείο προάγεται η ανθρωπιστική παιδεία.

IV. Η συνειδητή εφαρμογή των αξιών από τη μικρή ηλικία θα συμβάλει στην αντιμετώπιση της ισοπέδωσης της σημερινής κοινωνίας. (μονάδες 8)

β. Στο 2ο κείμενο η συντάκτρια παρουσιάζει το «σχολείο των ονείρων». Ποιες αλλαγές προτείνει ώστε να διαμορφωθεί αυτό το σχολείο; Να απαντήσετε σε μία παράγραφο 50-60 λέξεων. (μονάδες 7)

Β2 α. «Χαρά για μάθηση ή συλλογή πτυχίων; Καλλιέργεια ατομικών δεξιοτήτων ή εξομοίωση όλων; Ευελιξία, κινητικότητα, δημιουργία δυνατών προσωπικοτήτων ή παπαγαλάκια και άνευροι πτυχιούχοι; […] Γιατί το σχολείο σήμερα δεν είναι μαθητοκεντρικό και ποιος φοβάται την ουσιαστική, βαθιά καλλιέργεια και την κριτική σκέψη;» Ποια σκοπιμότητα υπηρετεί η παράθεση αυτών των ερωτήσεων στην αρχή του 1ου κειμένου ως προς την οργάνωση του κειμένου (μονάδες 3) και το επικοινωνιακό αποτέλεσμα στον αναγνώστη (μονάδες 3); (μονάδες 6)

β. «Για να το επιτύχουμε είναι απαραίτητο ο καθηγητής να αποδώσει ό,τι καλύτερο μπορεί, να προσφέρουμε ένα περιβάλλον δημιουργικό, ελεύθερο, ένα ουσιαστικό ακαδημαϊκό περιβάλλον. Χρειάζεται ελευθερία στο που να δίνει έμφαση.» Να επαναδιατυπώσετε το παραπάνω απόσπασμα του 1ου κειμένου μεταβάλλοντας το είδος της σύνταξης ώστε να τονίζεται η ενέργεια των υποκειμένων και όχι τα υποκείμενα των ρημάτων (μονάδες 5). Ποια αλλαγή παρατηρείτε στο ύφος του κειμένου (μονάδες 4); (μονάδες 9)

Β3 α. Στη δεύτερη παράγραφο του 2ου κειμένου («Ένα κτήριο … της χρονιάς») κυριαρχούν ο εικονοπλαστικός λόγος και η ποιητική λειτουργία της γλώσσας. Να εντοπίσετε δύο εικόνες (μονάδες 2) και δύο μεταφορές (μονάδες 2) και να αιτιολογήσετε τη χρήση τους (μονάδες 5). (μονάδες 9)

β. Να διακρίνετε στο 3ο κείμενο τον τύπο του αφηγητή ως προς τη συμμετοχή του στα γεγονότα και να εντοπίσετε το είδος της εστίασης. Να αιτιολογήσετε την απάντηση σας. (μονάδες 6)

**Θέμα Γ:** Στο 2ο κείμενο η μαθήτρια παραθέτει τις απόψεις της σχετικά με τον ιδανικό καθηγητή ενώ στο 3ο κείμενο ο Αλ. Δελμούζος, που γεννήθηκε στα τέλη του 19ου αιώνα, παρουσιάζει τη συμπεριφορά του σχολάρχη απέναντι στους μαθητές. Ποιες διαφορές παρατηρείτε ανάμεσα στον ιδανικό καθηγητή και τον σχολάρχη; Η απάντησή σας να εμπεριέχεται σε μία παράγραφο 100 λέξεων που να αναπτύσσεται με σύγκριση - αντίθεση. (μονάδες 15)

**Θέμα Δ** Το σχολείο σου οργανώνει ημερίδα με θέμα « Το σχολείο μπροστά στις προκλήσεις του μέλλοντος» με συμμετοχή αρμοδίων φορέων, επιστημόνων, γονέων και μαθητών. Στην ημερίδα αυτή εκπροσωπείς τους μαθητές της Γ΄ Λυκείου. Στην ομιλία σου (300-400 λέξεις) να αναφέρεις με ποιες προϋποθέσεις μπορεί το σχολείο να ανταποκριθεί στις σύγχρονες προκλήσεις και να αναλύσεις τον ρόλο του εκπαιδευτικού σε ένα σύγχρονο και δημιουργικό σχολείο.

**ΑΠΑΝΤΗΣΕΙΣ**

**Θέμα** Α Η συντάκτρια παρουσιάζει τις αλλαγές που απαιτούνται ώστε το σύγχρονο σχολείο να ανταποκρίνεται στα δεδομένα της σημερινής εποχής. Αρχικά, θεωρεί ότι το βασικό χαρακτηριστικό ενός σύγχρονου εκπαιδευτικού συστήματος είναι η δυνατότητα να εστιάζει στον τρόπο μάθησης μέσα από την ανάπτυξη κριτικής σκέψης. Το εκπαιδευτικό σύστημα οφείλει να είναι μαθητοκεντρικό, ενώ ο καθηγητής, που αποτελεί πηγή έμπνευσης, οφείλει να είναι ελεύθερος, ευέλικτος και καινοτόμος κατά την άσκηση του έργου του. Απαιτούνται επίσης ενίσχυση της γλωσσομάθειας και των αθλητικών και καλλιτεχνικών δραστηριοτήτων αλλά και καλλιέργεια ανθρωπιστικών αρχών και προβολή θετικών προτύπων.

Θέμα Β

Β1 α. Ι. Σωστό ΙΙ. Λάθος ΙΙΙ. Λάθος ΙV. Σωστό

β. Το «σχολείο των ονείρων» της Μαρίας είναι ένα κτήριο γεμάτο με μουσική και λουλούδια, με αίθουσες με τεχνολογικά επιτεύγματα όπου καλλιεργείται η κριτική σκέψη των μαθητών και η αυτενέργεια, ενώ οι μαθητές έχουν τη δυνατότητα να αθληθούν και να μάθουν να παίζουν μουσικά όργανα. Οι καθηγητές στέκονται δίπλα στους μαθητές, τους βοηθούν να θέτουν στόχους και να αγαπούν τη ζωή.

Β2 α. Τα ερωτήματα στην αρχή του κειμένου: 1. Ως προς την οργάνωση του κειμένου: εισάγουν τον αναγνώστη στο θέμα και στις επιμέρους πτυχές της ανάλυσης του και ενισχύουν τη συνοχή του κειμένου. 2. Ως προς το επικοινωνιακό αποτέλεσμα στον αναγνώστη: προσδίδουν στον λόγο αμεσότητα και ζωντάνια, ενεργοποιούν τον προβληματισμό και κεντρίζουν το ενδιαφέρον του αναγνώστη για το θέμα του κειμένου.

β. Επαναδιατύπωση του αποσπάσματος: «για να επιτευχθεί αυτό (από μας) είναι απαραίτητο να αποδοθεί από τον καθηγητή ό,τι καλύτερο μπορεί, να προσφερθεί ένα περιβάλλον δημιουργικό, ελεύθερο, ένα ουσιαστικό ακαδημαϊκό περιβάλλον. Χρειάζεται ελευθερία στο που να δοθεί έμφαση». Με την παθητική σύνταξη δίνεται έμφαση στην ενέργεια του υποκειμένου και καθίσταται ο λόγος απρόσωπος και επίσημος, προσδίδεται αντικειμενικότητα και πολυπλοκότητα στο ύφος. Σε αντίθεση με την ενεργητική σύνταξη που καθιστά τον λόγο απλό, ζωντανό και κατανοητό και επομένως επικοινωνιακά πιο αποτελεσματικό.

Β3 α. Εικόνες: • Ένα κτήριο βγαλμένο από ένα παραμύθι, μέσα στην εξοχή, πλημμυρισμένο από τα αρώματα των λουλουδιών που ενώνονται με τις μουσικές ευωδίες του Βιβάλντι, τις γλυκές μουσικές γεύσεις του Μότσαρτ και τους αρμονικούς πίνακες του Μάνου Χατζιδάκι. • Ένα παλάτι μέσα στο οποίο τα παιδιά θα μαθαίνουν φυσική όχι διαβάζοντας ένα βιβλίο στριμωγμένα στα κρύα και άψυχα θρανία των τάξεων, αλλά μέσα σε ένα υπερσύγχρονο εργαστήριο με υπολογιστές, πίνακες και πολλά εργαλεία για να πραγματοποιούν σε πράξη κάθε τους άσκηση. Μεταφορές: • Κρύα και άψυχα θρανία • Μουσικές ευωδίες • Τα παιδία να παπαγαλίζουν • Το σχολείο δείχνει τον δρόμο… το μονοπάτι Με την χρήση του εικονοπλαστικού και ποιητικού λόγου, ο συντάκτης του κειμένου επιδιώκει να αισθητοποιήσει το ιδανικό σχολείο, εκφράζει και μεταφέρει συναισθήματα στοχεύοντας στην ευαισθητοποίηση του αναγνώστη και προσφέρει αισθητική απόλαυση. β. Ο αφηγητής είναι ως προς την συμμετοχή του στην ιστορία πρωτοπρόσωπος, ομοδιηγητικός, γιατί συμμετέχει στην ιστορία που αφηγείται και μάλιστα ως κεντρικός ήρωας (αυτοδιηγητικός) «Κοίταζα τα περασμένα κι έβλεπα ένα παιδί ολοζώντανο με πηγαία ενδιαφέροντα άλλοτε να παίζει τρελά και άλλοτε ανήσυχο και ακούραστο να δοκιμάζει, να σκέπτεται, να συνδυάζει, να επιχειρεί, να συγκεντρώνεται ώρες και μέρες σε δικά του προβλήματα, να διψά τη γνώση και το φως…». Η εστίαση είναι εσωτερική αφού τα γεγονότα παρουσιάζονται από τη ματιά του ήρωα-αφηγητή, με βάση τη δική του αντίληψη και γνώση «Και όμως είχα ζήσει παιδί ακόμα στο δικό μου κόσμο και με το δικό μου τρόπο, κάτι απ' αυτά που έφταναν τώρα στ’ αυτιά μου.…»

Θέμα Γ Ο ιδανικός καθηγητής, όπως σκιαγραφείται από την Μαρία, διαφέρει από τον σχολάρχη που παρουσιάζει ο Αλέξανδρος Δελμούζος. Ειδικότερα, ο ιδανικός καθηγητής επιδεικνύει ειλικρινές ενδιαφέρον για τους μαθητές του, τους καλλιεργεί την κριτική σκέψη, αποτελεί πηγή έμπνευσης, τους κινητοποιεί και τους μεταδίδει την αγάπη για τη ζωή συμβάλλοντας τελικά στη διαμόρφωση ευτυχισμένων και ολοκληρωμένων ανθρώπων. Στον αντίποδα ο σχολάρχης εκφράζει την εξουσία του εκπαιδευτικού: κάθεται στην έδρα κρατώντας βέργα, υποτιμά τους μαθητές χρησιμοποιώντας παρατσούκλια, ενώ τους βρίζει και τους χτυπά όταν κάνουν λάθος, προκαλώντας τους φόβο και προάγοντας την παπαγαλία. Συνεπώς, στα δύο κείμενα παρουσιάζονται δύο διαφορετικοί τύποι του εκπαιδευτικού.

**Θέμα Δ** Επικοινωνιακό πλαίσιο: Είδος κειμένου: ομιλία σε ημερίδα του σχολείου. Αξιοποιούνται τα ιδιαίτερα χαρακτηριστικά αυτού του κειμενικού είδους (προσφώνηση-πρόλογος- κύριο μέρος-επίλογος-αποφώνηση) Επικοινωνιακή περίσταση: • Πομπός: μαθητής ή μαθήτρια σε ημερίδα του σχολείου • Δέκτης: αρμόδιοι φορείς, επιστήμονες, γονείς και μαθητές. • Αφορμή: ημερίδα με θέμα « Το σχολείο μπροστά στις προκλήσεις του μέλλοντος » • Σκοπός: **με ποιες προϋποθέσεις μπορεί το σχολείο να ανταποκριθεί στις σύγχρονες προκλήσεις και να αναλύσεις τον ρόλο του εκπαιδευτικού σε ένα σύγχρονο και δημιουργικό σχολείο**

θέμα: Α’ ζητούμενο Με ποιες προϋποθέσεις μπορεί το σχολείο να ανταποκριθεί στις σύγχρονες προκλήσεις

• Μακροχρόνιος σχεδιασμός: κρίνεται απαραίτητο να εκπονηθεί ένα μακροπρόθεσμο σχέδιο για την υπέρβαση των σύγχρονων εκπαιδευτικών προβλημάτων, την απαγκίστρωση του σχολείου από τον εξετασιοκεντρικό προσανατολισμό και την επαρκή χρηματοδότηση των εκπαιδευτικών δομών.

• Παιδαγωγικές μέθοδοι: έμφαση στη μεταγνωστική μέθοδο που βασίζεται στην άποψη «να σε μάθω να μαθαίνεις». Με άλλα λόγια, το ζητούμενο δεν είναι να συσσωρεύσει ο μαθητής γνώσεις αλλά να γίνει ικανός να μελετά συστηματικά, να σκέφτεται, να επιλέγει πληροφορίες, να τις αξιολογεί και να έχει πρόσβαση στις ποικίλες πηγές γνώσης. Αξιοποίηση της νέας τεχνολογίας. Το σχολείο πρέπει να είναι συμμετοχικό και όχι δασκαλοκεντρικό

• Σύνδεση του σχολείου με τη κοινωνία: πρέπει να εισαχθούν νέα σχολικά μαθήματα για να μπορεί ο μαθητής να αντιμετωπίζει με επιτυχία τις προκλήσεις της εποχής. Η περιβαλλοντική εκπαίδευση, η ειδική αγωγή, η ενημέρωση σε θέματα διατροφής-υγείας, η σεξουαλική διαπαιδαγώγηση είναι μερικές πτυχές ενός σύγχρονου σχολείου.

• Αντιμετώπιση της οικουμενικής διάστασης του πολιτισμού: εφοδιασμός των νέων με γνώσεις και παιδεία που θα τους επιτρέπουν να λειτουργούν σε ένα πολυεθνικό και πολυπολιτισμικό περιβάλλον και συγχρόνως να διατηρούν την εθνική τους ταυτότητα.

**Β ζητούμενο** O ρόλος του εκπαιδευτικού σε ένα σύγχρονο και δημιουργικό σχολείο •Απαιτείται αναβάθμιση του ρόλου του εκπαιδευτικού, ο οποίος πέρα από την διδασκαλία του γνωστικού του αντικειμένου πρέπει να είναι και παιδαγωγός •Απαιτείται γνωστική κατάρτιση με αναμόρφωση της πανεπιστημιακής εκπαίδευσης, συνεχής επιμόρφωση και πρόσβαση στις σύγχρονες πηγές γνώσης με την αξιοποίηση της τεχνολογίας. •Να δίνει έμφαση στην κριτική μάθηση, να κατευθύνει και να ενθαρρύνει την ανακάλυψη της γνώσης με αυτενέργεια των μαθητών, την υπευθυνότητα και την δημιουργικότητά τους. •Να εντοπίζει τις ανάγκες και τις ιδιαιτερότητες κάθε μαθητή, ώστε να βοηθά στην κατάκτηση της αυτογνωσίας και την καλύτερη αξιοποίηση των δυνατοτήτων του. •Να αναπτύσσει ουσιαστικές σχέσεις με τους μαθητές, σχέσεις εμπιστοσύνης και σεβασμού, σε πνεύμα διαλόγου και κατανόησης Επίλογος: ανακεφαλαίωση Αποφώνηση: Ευχαριστώ για την προσοχή